Diari Oficial de la Generalitat Valenciana


Sumari del DOGV 8855, del 13-07-2020 (2020/5396)

RESOLUCIÓ de 7 de juliol de 2020, del director de l'Agència Valenciana de Foment i Garantia Agrària, per la qual s'amplia el termini de presentació de sol·licituds de pagament corresponents a les ajudes a la primera instal·lació de joves agricultors aprovades a l'empara del PDR 2014-2020 afectades per la situació derivada de la Covid-19.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8855

Data del DOGV
:   13-07-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/5396


Data del document
:   07-07-2020

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * ajuda pública

RESOLUCIÓ de 7 de juliol de 2020, del director de l'Agència Valenciana de Foment i Garantia Agrària, per la qual s'amplia el termini de presentació de sol·licituds de pagament corresponents a les ajudes a la primera instal·lació de joves agricultors aprovades a l'empara del PDR 2014-2020 afectades per la situació derivada de la Covid-19. [2020/5396]  
Mitjançant l'Ordre 7/2015, d'1 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, es van aprovar les bases reguladores de les subvencions per a la primera instal·lació de joves agricultors, en el marc del Programa de desenvolupament rural de la Comunitat Valenciana 2014-2020. En aquesta ordre s'estableix que la concessió i el pagament de l'ajuda estan vinculats al compliment d'un pla empresarial en el qual es descriuen els objectius, fases i el desenvolupament de les activitats agrícoles de la nova explotació.  
Així mateix, en la Resolució de 3 de maig de 2018, del director general d'Agricultura, Ramaderia i Pesca, s'estableix la tipificació dels incompliments de compromisos i obligacions exigits als beneficiaris de l'ajuda a la instal·lació de joves agricultors a l'empara de l'Ordre 7/2015 i les corresponents reduccions i penalitzacions que cal aplicar sobre l'import de l'ajuda. Entre aquestes penalitzacions s'inclouen les corresponents als retards en la presentació de les sol·licituds de pagament respecte als terminis descrits en els plans empresarials aprovats.  
  
Aquests terminis s'han vist afectats en molts casos per la declaració de l'estat d'alarma, aprovat per part del Govern d'Espanya mitjançant el Reial decret 463/2020, de 14 de març, amb l'objectiu de protegir la salut i seguretat dels ciutadans, contindre la progressió de la malaltia i reforçar el sistema de salut pública davant l'emergència ocasionada per la Covid-19.  
Així, a més de la suspensió de tots els terminis i termes dels procediments administratius aprovada en el Reial decret 463/2020, l'estat d'alarma també ha suposat limitacions a la mobilitat de les persones i a l'activitat d'algunes empreses que ha provocat dificultats per a obtindre i aportar la documentació necessària per a presentar aquestes sol·licituds de pagament, la qual cosa fa convenient ampliar els terminis de presentació de les sol·licituds de pagament afectades, d'acord amb el que s'estableix en l'article 54.1 del Reial decret llei 11/2020, de 31 de març, pel qual s'adopten mesures urgents complementàries en l'àmbit social i econòmic per a fer front a la Covid-19, en el qual s'estableix que en els procediments de concessió de subvencions que ja hagueren sigut atorgades en el moment de l'entrada en vigor del Reial decret 463/2020, les ordres i resolucions de convocatòria i concessió de subvencions i ajudes públiques previstes en l'article 22.1 de la Llei 38/2003, de 17 de novembre, general de subvencions, podran ser modificades per a ampliar els terminis d'execució de l'activitat subvencionada i, en el seu cas, de justificació i comprovació d'aquesta execució, encara que no s'hagueren contemplades en les corresponents bases reguladors.  
  
Així, vistes les circumstàncies derivades de l'impacte de la Covid-19, és necessari ampliar els terminis aprovats per al compliment dels objectius establits en els plans empresarials corresponents als expedients d'ajudes a la primera instal·lació aprovats que s'han vist afectats per l'estat d'alarma aprovat per part del Govern d'Espanya, així com per l'insuficient termini restant després de la finalització de l'estat d'alarma per a l'adequada justificació dels compromisos adquirits amb el fi d'acreditar el dret al pagament de l'ajuda.  
  
De conformitat amb el que es disposa en l'article 28 de la Llei 5/1983, de 30 de desembre, del Consell; el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i l'article 13.1 del Decret 123/2006, de 8 de setembre, pel qual s'aprova l'estatut de l'Agència Valenciana de Foment i Garantia Agrària, resolc:  
  
Apartat únic  
Termini de presentació de les sol·licituds de pagament corresponents a les ajudes a la primera instal·lació de joves agricultors aprovades a l'empara del PDR 2014-2020 afectades per la situació derivada de la Covid-19.  
  
Els terminis aprovats per a la presentació de sol·licituds de pagament de les ajudes a la primera instal·lació de joves agricultors concedides a l'empara del PDR 2014-2020, que finalitzaven en el període comprés des del dia de l'aprovació de l'estat d'alarma fins a un mes després de la fi de la vigència, s'amplien fins al dia 31 de juliol de 2020.  
  
València, 7 de juliol de 2020.- El director de l'Agència Valenciana de Foment i Garantia Agrària: Francisco Rodríguez Mulero.